
Uznesenie Okresný súd Prievidza vo veci starostlivosti o maloleté dieťa: A. A., nar. X.X.XXXX, v konaní zastúpený Úradom práce, sociálnych vecí a rodiny Prievidza, dieťa rodičov: matka B. A., nar. XX.X.XXXX, trvale bytom C. D. XXX, a otec: A. A., nar. XX.X.XXXX, trvale bytom E. F. XXX/X, G., o nariadenie neodkladného opatrenia, takto rozhodol: I. Nariaďuje neodkladné opatrenie, ktorým udeľuje namiesto otca A. A., narodeného XX.X.XXXX, súhlas s hospitalizáciou maloletého A. A., nar. X.X.XXXX v zdravotníckom zariadení - detskom oddelení Psychiatrickej kliniky Univerzitnej nemocnice A. a na základe odporúčania odborných lekárov v H. G. I., E. J., ako aj s poskytnutím potrebnej zdravotnej starostlivosti súvisiacej s jeho zdravotným stavom v uvedených zdravotníckych zariadeniach. II. Konanie o návrhu na nariadenie neodkladného opatrenia v časti zákazu priblíženia otca k dieťaťu zastavuje. III. Žiaden z účastníkov nemá právo na náhradu trov konania o nariadenie neodkladného opatrenia. odôvodnenie: 1. Matka maloletého dieťaťa sa podaným návrhom domáhala nariadenia neodkladného opatrenia, ktorým by súd nahradil súhlas otca s hospitalizáciou dieťaťa v zdravotníckom zariadení DO PK UN v A. a následne na základe odporúčania odborných lekárov v zariadení G. I. J., ako aj s poskytnutím potrebnej zdravotnej starostlivosti súvisiacej s jeho zdravotným stavom. Zároveň sa domáhala nariadenia neodkladného opatrenia, ktorým by súd zakázal otcovi dieťaťa priblížiť sa k maloletému A. do doriešenia situácie. 2. Návrh odôvodnila tým, že dňa 9.2.2026 kontaktovala otca dieťaťa s tým, že so synom sú vážne problémy v škole, nesústredí sa, je agresívny, doma sa nechce umývať, nevládze vstať do školy, má problémy s jedlom, nechce už jesť v školskej jedálni, iba fastfoody, ak nedostane je agresívny, do školy meškajú, v škole je vulgárny, nesústredený, podchvíľou chce spať. Jediné, čo ho zaujíma je mobil, počítač a playstation, pri všetkých ostatných činnostiach nevydrží iba chvíľu, nechce pokračovať v terapiách, nemá na nič náladu, má samovražedné sklony. Klame o peniazoch a všetko dáva na hry. Háda sa s kamarátmi, keď mu negujú hocičo čomu on verí, lebo to bolo písané na internete. Taktiež otcovi oznámila, že mal. A. je závislý a potrebuje liečenie, lebo príde o školu. Obezita stúpa na 130 kg, čo je v 15 rokoch už vysoké riziko. Prosila otca, nech si ho skúsi zobrať na víkend, keď jej neverí. Odmietol, že nemá čas. Informovala ho, žiadala súhlas s liečbou. Dňa 9.2.2026 bola u A. K., ktorej popísala aktuálne problémy. Dostala odporúčanie na liečbu v liečebni Hraň, keďže v Martine môže byť iba 14 dní a za takú krátku dobu sa závislosti vyliečiť nedajú. Opäť kontaktovala otca, ktorý liečenie A. odmietol. Následne otec volal mal. A. a nasľuboval mu nové
komponenty na playstation a počítač za to, že bude poslúchať, čím ho podporil v závislosti. A. poslúcha koľko môže, bohužiaľ ovláda jeho život závislosť a ďalšie diagnózy. Dňa 21.2.2026 bol mal. A. na víkend u starej mamy. Mali v pláne ísť ráno na výlet. Ráno sa dieťaťu ozval otec a bez vedomia matky ho zobral. Mal. A. informovali, že idú na výlet aj bez neho, nech si sám vyberie, či ide s otcom alebo s nimi. Sám sa rozhodol, že ide s otcom. Po hodine volal A. rozrušený, že urobil chybu, chce sa zabiť. Keď po neho prišli, v aute ich napadol, škrtil, nadával, potom plakal, že ho to mrzí, má nervy z otca. Doma sa priznal, že sa otec pred ním vyhrážal starej matke A. A., že ju dá zavrieť na psychiatriu, že je narušená, degenerovaná. A. sa zľakol, lebo aj ju (navrhovateľku) dal otec dieťaťa zdrogovať a zavrieť na psychiatriu, keď sa vyjadrila, že má dlhé roky podozrenie, že A. diagnózy sú z veľkej miery spôsobené správaním otca voči nej v tehotenstve, po pôrode. A. nikdy v liečbe nepodporil. Následne otec zobral A. k svojmu bratovi, kde mu A. začal hovoriť, že cíti, že asi bude gay alebo bisexuál. Otec na to zareagoval tým, že v žiadnom prípade jeho syn nebude buzerant, čo sa A. extrémne dotklo a urazilo ho to. A. sa otca bojí, že ho za toto zabije, aj matka sa bojí, čo ich čaká, vždy im ublížil, keď o ňom povedali pravdu. Ju osobne sa otec dieťaťa pokúsil v roku 2014 zaškrtiť, odmontoval kľučky na spoločnom byte, keď sa rozhodla od neho odísť kvôli A., lebo bránil v liečbe a strašne ich stresoval. Má podmienku, lebo sa vyhrážal exmanželke, že ju dobodá nožom, keď ho opúšťala. Bojí sa aj jazdiť autom, keďže exmanželku sa pokúsil vytlačiť z cesty. Podmienka pre neho nič neznamená. 3. Na výsluchu konanom dňa 2.3.2026 navrhovateľka doplnila tvrdenia k návrhu, keď uviedla, že problém závislosti na hrách u A. riešila už od januára 2026. V decembri L. B. A. a tam sa to ako keby začalo. Uzavrel sa do seba z toho smútku, začal odmietať chodiť do školy. Odmietal obedy, býval agresívny. Kľudný je, keď sa hrá na PC. V škole tiež vraveli, že keď sa stane nejaká udalosť citová, môže ho to ovplyvniť. Pokúšala sa zabezpečiť súhlas otca s hospitalizáciu aj prostredníctvom pani M. z ÚPSVaR, ktorá jej v telefonickom rozhovore povedala, že otec odbil aj ju. Syn od mala využíval počítač, ale teraz je už ako keby na tom závislý. Nevládze chodiť na prechádzky, len ten PC/mobil/playstation ho stále ťahá. Pri predchádzajúcich hospitalizáciách zdravotnícke zariadenie vyžadovalo súhlas oboch rodičov. Zároveň uviedla, že čo sa týka zákazu priblíženia otca k dieťaťu podala ho kvôli tomu, že to žiadal syn pretože sa otca bojí, otec mu nadával do „buzerantov“. Návrh podala z popudu dieťaťa, lebo prejavovalo obavy, že otec sa bude na neho hnevať. Matka následne zobrala návrh v časti zákazu priblíženia otca k dieťaťu späť. 4. Zo správy Úradu práce, sociálnych vecí a rodiny, oddelenia sociálnoprávnej ochrany detí a sociálnej kurately Prievidza (ďalej len „úrad“) doručenej súdu 5.3.2026 vyplýva že úrad požiadal Úrad práce, sociálnych vecí a rodiny Partizánske, kde matka spolu s maloletým dlhodobo zdržiava, o prešetrenie pomerov u matky dieťaťa. V doručenej správe sa uvádza, že matka spolu s maloletým bývajú v prenajatom 2-izbovom byte na adrese J. XXXX/XX, G.. Domácnosť je riadne zariadená moderným nábytkom, udržiavaná na primeranej hygienickej úrovni. Maloletý A. má k dispozíciu samostatnú izbu. Matka je SZČO. Okrem toho poberá peňažný príspevok na opatrovanie mal. A. v sume 863,50 eur mesačne a prídavok na dieťa v sume 60 eur mesačne. Maloletému A. je vyplácaný peňažný príspevok na kompenzáciu zvýšených výdavkov na hygienu alebo opotrebovanie v sume 26,37 eur mesačne a peňažný príspevok na kompenzáciu zvýšených výdavkov spojených s prevádzkou OMV v sume 47,45 eur mesačne. V rámci výkonu terénnej sociálnej práce v domácnosti neboli zistené žiadne zjavné nedostatky. Komunikácia s maloletým je sťažená jeho diagnózou, dieťa nemá rado dlhé rozhovory, neudrží pozornosť, túto venuje iba veciam, ktoré ho zaujímajú. Napriek tomu je zjavné, že má pomerne široký rozhľad, veľa tém pozná z internetu, kde však vzhľadom k svojim psychickým problémom nedokáže rozlíšiť dôležitosť a najmä pravdivosť jednotlivých informácií a podlieha vplyvu negatívnych správ. Má pozitívny vzťah k zvieratám, v domácnosti majú mačky, ktoré má rád. Matka ho v tejto oblasti podporuje. Aktuálne sa maloletý intenzívne zaujíma a plánuje chov vtákov, chce si kúpiť mláďatá mníška šedého. Začiatkom februára 2026 začala matka signalizovať zhoršujúci sa stav mal. dieťaťa, ktoré bolo čoraz viac závislé od počítačových hier a mobilného telefónu. Uvádzala, že dieťa odmieta osobnú hygienu, odmieta
vstávať do školy, kde je následne nesústredený, spavý, pri vyrušení vulgárny. Z dôvodu problémového správania v škole nakoniec muselo dieťa zostať doma, v štúdiu pokračuje podľa individuálneho vzdelávacieho plánu. Doručila i správu pedopsychiatričky A. K., ktorá odporučila hospitalizáciu v Detskej psychiatrickej liečebni Hraň. Tomuto liečeniu však predchádza hospitalizácia na Psychiatrickej klinike Univerzitnej nemocnice v Martine. Matka mal. dieťaťa uvádzala, že sa pokúsila kontaktovať otca maloletého s cieľom oboznámiť ho s aktuálnym stavom dieťaťa a získania jeho súhlasu, tento ju však odmietol. Dňa 2.3.2026 sa úrad pokúšal vykonať šetrenie v domácnosti otca dieťaťa na adrese G., E. XXX/X, avšak bezúspešne. Otcovi bolo zanechané písomné predvolanie s telefonickým kontaktom na úrad. Nasledujúci deň sa s úradom telefonicky skontaktoval otec maloletého A., ktorý uviedol, že sa nemôže dostaviť na úrad, nakoľko aktuálne pracuje na týždňové smeny ako živnostník – zvárač v Košiciach. Otec bol oboznámený s podaným návrhom matky, s ktorým nesúhlasí. Vyjadril sa, že podľa neho zdravotný stav maloletého nie je taký zlý, aby musel byť maloletý opakovane hospitalizovaný. Maloletý už bol hospitalizovaný 3 – 4 krát a nikdy mu hospitalizácia nepomohla. Raz bol údajne maloletý hospitalizovaný v nemocnici v Martine, kde mu bez jeho súhlasu robili „elektrošoky“, s čím vôbec nesúhlasil a dodatočne si súhlas na liečbu pýtal ošetrujúci lekár. Uvedomuje si, že hospitalizácia je na odporúčanie lekára, ale chcel by stanovisko k hospitalizácii aj od iného lekára, nie len od ošetrujúceho pedopsychiatra maloletého. Ďalej sa otec vyjadril, že dôvody, ktoré matka uvádza v návrhu nie sú dostatočné na hospitalizáciu a aktuálny stav maloletého je len výsledkom starostlivosti matky. Vyjadril sa, že ak je maloletý obézny, tak je to matka, kto mu zabezpečuje stravu. Keby sa mu matka venovala, tak by nebol závislý na hrách. Podľa vyjadrenia otca matka môže byť rada, že vzhľadom k diagnózam a pubertálnemu veku sa u maloletého prejavujú len tieto problémy. Dodal, že v jeho prítomnosti maloletý ešte nikdy nepoužil vulgarizmus. Taktiež nevidí dôvod na zákaz priblíženia k maloletému, nakoľko je maloletý A. v jeho prítomnosti rád. Otec poukazoval aj na psychiatrické ochorenia matky, ktoré podľa neho nepriaznivo vplývajú na maloletého. S maloletým sa stretáva približne raz za mesiac, väčšinou trávia spolu niekoľko hodín, idú spolu napríklad na obed a maloletý A. u neho neprespáva. Posledné stretnutie so synom bolo približne pred dvoma týždňami, s maloletým bol 8 hodín, maloletý bol podľa vyjadrenia otca v pohode a nezaznamenal problematické správanie maloletého. Tiež uviedol, že maloletý sa počas styku vyjadril, že nechce byť hospitalizovaný. K bytovým podmienkam otec uviedol, že obýva dvojizbový byt, ktorý má v prenájme na starom sídlisku v G.. V súvislosti s podaným návrhom matky na udelenie súhlasu na hospitalizáciu maloletého A. namiesto otca dieťaťa bolo zistené, že matka naďalej trvá na podanom návrhu v danej veci, s čím otec nesúhlasí. V správe od ošetrujúceho pedopsychiatra maloletého lekár vydal odporučenie k akútnej a neodkladnej hospitalizácii na DO PK UN v Martine pre zhoršenie zdravotného stavu maloletého. Podľa lekára je pre zhoršenie stavu indikovaná akútna a neodkladná hospitalizácia maloletého za účelom nastavenia liečby a režimového vedenia. Podľa vyjadrenia ošetrujúceho lekára maloletého je hospitalizácia nevyhnutná. Vzhľadom k vyjadreniu lekára o zdravotnom stave a nevyhnutnosti hospitalizácie je úrad toho názoru, že v prípade nenahradenia súhlasu otca s hospitalizáciou by mohol byť ohrozený zdravý vývin dieťaťa. 5. Rozsudkom Okresného súdu Prievidza č.k. 8P/16/2017-83 z 12.1.2018 súd schválil rodičovskú dohodu o úprave výkonu rodičovských práv a povinností k maloletému dieťaťu tak, že dieťa bolo zverené do osobnej starostlivosti matky, otec sa zaviazal platením výživného. 6. Z lekárskej správy zo dňa 9.2.2026 vydanej A. N. K., ambulancia detskej psychiatrie, vyplýva záver, že pre zhoršenie stavu dieťaťa je indikovaná hospitalizácia v H. G. I. J., stav dieťaťa si vyžaduje dlhodobú hospitalizáciu. 7. Z lekárskej správy zo dňa 26.2.2026 vydanej A. A. K., ambulancia detskej psychiatrie, vyplýva záver, že pre zhoršenie stavu dieťaťa je indikovaná akútna a neodkladná hospitalizácia na DO PK UN v Martine za účelom nastavenia liečby a režimového vedenia. 8. Z doloženého výpisu SMS správ vyplýva, že matka informovala otca o potrebe neodkladnej liečby mal. A. v A. a potrebe následného doliečenia v zariadení v J., keďže maloletý má vysokú závislosť na elektronike, internete, počítačových hrách, fastfoodoch, stieracích žreboch, má obezitu, v škole je nezvládnuteľný, nevie sa na nič sústrediť. Otec na otázku matky, či bude súhlasiť s liečbou alebo nie, uviedol, že nie, v žiadnom prípade s tým nesúhlasí.
9. Podľa čl. 1 základných princípov Civilného mimosporového poriadku (ďalej len „CMP“), súd postupuje v konaní v súlade s ochranou verejného záujmu a práv zaručených zákonom a prihliada na dobré mravy. Oprávnenia niekoho iného ako účastníka konania vyplývajúce zo zabezpečenia ochrany verejného záujmu upraví zákon. 10. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 11. Podľa § 361 CMP, súd nariadi neodkladné opatrenie aj vtedy, ak to vyžaduje verejný záujem. 12. Podľa § 325 ods. 1 Civilného sporového poriadku (ďalej len „CSP“), neodkladné opatrenie môže súd nariadiť, ak je potrebné bezodkladne upraviť pomery alebo, ak je obava, že exekúcia bude ohrozená. 13. Podľa § 328 ods. 2 CSP, o návrhu na nariadenie neodkladného opatrenia rozhodne súd najneskôr do 30 dní od doručenia návrhu na nariadenie neodkladného opatrenia, ktorý spĺňa náležitosti podľa § 326. 14. Podľa § 332 ods. 1 CSP, neodkladné opatrenie je vykonateľné doručením, ak osobitný predpis neustanovuje inak. 15. Podľa § 336 ods. 1 CSP, ak súd nariadi neodkladné opatrenie pred začatím konania, môže vo výroku uznesenia uložiť navrhovateľovi povinnosť podať v určitej lehote žalobu vo veci samej. Súd túto povinnosť neuloží najmä vtedy, ak je predpoklad, že neodkladným opatrením možno dosiahnuť trvalú úpravu pomerov medzi stranami. 16. Podľa § 329 ods. 1 a 2 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. Pre neodkladné opatrenie je rozhodujúci stav v čase vydania uznesenia súdu prvej inštancie. 17. Podľa § 330 ods. 2 CSP, ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. 18. Podľa čl. 5 zákona č. 36/2005 Z.z. o rodine (ďalej len „Zákona o rodine“), záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu maloletého dieťaťa sa zohľadňuje najmä a) úroveň starostlivosti o dieťa, b) bezpečie dieťaťa, ako aj bezpečia a stabilita prostredia, v ktorom sa dieťa zdržiava, c) ochrana dôstojnosti, ako aj duševného, telesného a citového vývinu dieťaťa, d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, f) podmienky na zachovanie identity dieťaťa a na rozvoj schopností a vlôh dieťaťa, g) názor dieťaťa a jeho možné vystavenie konfliktu lojality a následnému pocitu viny, h) podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami, i) využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinností. 19. Podľa § 28 ods. 2 Zákona o rodine, rodičovské práva a povinnosti majú obaja rodičia. Pri ich výkone sú povinní chrániť záujmy maloletého dieťaťa. 20. Podľa § 35 Zákona o rodine, ak sa rodičia nedohodnú o podstatných veciach súvisiacich s výkonom rodičovských práv a povinností, najmä o vysťahovaní maloletého dieťaťa do cudziny, o správe majetku maloletého dieťaťa, o štátnom občianstve maloletého dieťaťa, o udelení súhlasu na poskytovanie zdravotnej starostlivosti a o príprave na budúce povolanie, rozhodne na návrh niektorého z rodičov súd. 21. Podľa článku 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akejkoľvek činnosti, týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi.
22. Z citovaných zákonných ustanovení vyplýva účel neodkladného opatrenia, ktorým je predbežná, rýchla i keď len dočasná úprava právnych (nie len faktických) pomerov účastníkov. Nariadenie neodkladného opatrenia predpokladá, aby sa aspoň osvedčila danosť práva (nároku) a aby neboli vážnejšie pochybnosti o jeho potrebe. Neodkladné opatrenie je inštitútom procesného práva, ktoré môže súd použiť, ak je potrebné, aby boli dočasne upravené pomery účastníkov, alebo ak je obava, že by výkon súdneho rozhodnutia bol ohrozený. Nevyhnutným predpokladom pre vyhovenie návrhu na vydanie neodkladného opatrenia je naliehavosť potreby úpravy pomerov. Táto naliehavosť je príčinou, že súd môže rozhodnúť len na základe osvedčenia tvrdených skutočností bez toho, že by musel byť tvrdený nárok nepochybne preukázaný. Posúdenie, či a kedy je takáto potreba daná, je ponechaná na úvahu súdu, pričom je potrebné starostlivo skúmať všetky dôsledky, ktoré by mohli nastať pre účastníka nariadením neodkladného opatrenia. Vo všetkých konaniach starostlivosti súdu o mal. deti je prioritný záujem dieťaťa. 23. Predmetom tohto konania (po čiastočnom späťvzatí návrhu) je návrh matky, aby súd neodkladným opatrením nahradil súhlas otca s hospitalizáciou dieťaťa v zdravotníckom zariadení - detskom oddelení Psychiatrickej kliniky Univerzitnej nemocnice Martin a následne na základe odporúčania odborných lekárov v Detskej psychiatrickej liečebni, n.o. Hraň, ako aj s poskytnutím potrebnej zdravotnej starostlivosti súvisiacej s jeho zdravotným stavom. 24. Konanie vo veciach nezhody rodičov je konaním vo veci starostlivosti o maloleté deti, v ktorých, ako už bolo uvedené, je pre súd smerodajný záujem maloletého dieťaťa. Súd má v konaní osvedčené, že matka na rozdiel od otca má záujem na tom, aby maloletý vzhľadom na zhoršujúci sa stav (maloletý je čoraz viac závislý od počítačových hier a mobilného telefónu, odmieta osobnú hygienu, odmieta vstať do školy, kde je potom nesústredený, spavý, pri vyrušení vulgárny, pre problémové správanie pokračuje v škole podľa individuálneho vzdelávacieho plánu) bol za účelom nastavenia liečby a režimového vedenia hospitalizovaný na Psychiatrickej klinike Univerzitnej nemocnice v Martine a následne v H. G. I. J., a to na základe odporúčania detskej psychiatričky A. A. K. a A. N. K.. 25. Obaja rodičia ako zákonní zástupcovia maloletého dieťaťa rozhodujú o podstatných veciach pri výkone rodičovských práv a povinností, pričom iba v prípade, ak sa nedohodnú, rozhoduje na návrh niektorého z rodičov súd. Po posúdení návrhu a doložených listín súd dospel k záveru, že návrh matky na nariadenie neodkladného opatrenia je dôvodný. Matka osvedčila nevyhnutnosť zásahu súdu do pomerov účastníkov konania, pretože aktuálne je podľa odborných lekárov potrebná neodkladná hospitalizácia maloletého v zdravotníckom zariadení. Otec s hospitalizáciou nesúhlasí. Podľa jeho názoru je dieťa v poriadku, matka sa má o syna radšej riadne starať, podľa neho dieťa nepotrebuje žiadnu liečbu. Otec sa pritom stretáva s maloletým nepravidelne, asi 1x mesačne, na pár hodín, dieťa u neho neprespáva. Otec teda nepozná reakcie dieťaťa v situáciách, kedy dieťaťu nie je vyhovené, kedy je potrebné ho k niečomu „prinútiť“ a pod. Dieťa má diagnostikovanú schizofréniu s veľmi skorým začiatkom, pervazívnu vývojovú poruchu nešpecifikovanú, k čom pribudla podľa záverov lekárskych správ aj závislosť na elektronických médiách a internete. Matka sa pokúsila kontaktovať otca maloletého telefonicky s cieľom oboznámiť ho s aktuálnym stavom dieťaťa, zaslala mu aj SMS za účelom získania súhlasu otca s hospitalizáciou dieťaťa, otec však hospitalizáciu maloletého odmieta. V SMS svoj nesúhlas žiadnym spôsobom nezdôvodnil. Dôvody odmietnutia hospitalizácie vyjadrené pred zamestnancom Úradu práce, sociálnych vecí a rodiny Partizánske boli len všeobecné, žiadnym spôsobom nešpecifikované. Vyplýva z nich, že podľa otca je dieťa v poriadku, žiadnu liečbu nepotrebuje a „matka sa má radšej riadne starať“. Nebolo pritom zistené, že by otec ohľadom zdravotného stavu dieťaťa aktívne komunikoval s nejakými odborníkmi. Potrebu hospitalizácie teda otec vyhodnotil na základe občasných pár hodín trvajúcich stretnutí. Naproti tomu matka s dieťaťom pravidelne navštevuje ambulanciu detskej psychiatrie, kde bola doporučená akútna a neodkladná hospitalizácia pre zhoršenie zdravotného stavu. Za týchto okolností súd za to, že hospitalizácia maloletého je v jeho záujme, a preto je súhlas otca potrebné nahradiť súdnym rozhodnutím. Záujem maloletého dieťaťa má prednosť pred záujmami rodičov. Je na rodičoch, aby pristupovali k svojmu dieťaťu rozvážne a vždy povyšovali záujem maloletého nad svoje záujmy, očakávania a potreby. Pri neodkladnom neriešení situácie by bol ohrozený zdravý vývin dieťaťa, mohlo by dôjsť k výraznému zhoršeniu jeho zdravotného stavu. S poukazom na lekárske správy má súd za to, že vec neznesie odklad, a preto súd návrhu v tejto časti vyhovel.
26. Procesnú situáciu súd vyhodnotil v súlade s citovaným ustanovením § 330 ods. 2 CSP a § 336 ods. 1 CSP a dospel k záveru, že povaha riešenej veci pripúšťa totožnosť výroku neodkladného opatrenia s prípadným výrokom vo veci samej. Toto neodkladné opatrenie upravilo pomery účastníkov konania bez potreby vydania rozhodnutia vo veci samej, preto súd neuložil matke/navrhovateľke povinnosť podať na príslušný súd aj návrh vo veci samej. 27. Na výsluchu konanom dňa 2.3.2026 matka zobrala návrh na nariadenie neodkladného opatrenia v časti zákazu priblíženia otca k dieťaťu späť. Kolízny opatrovník so späťvzatím návrhu v tejto časti súhlasil. Dispozícia s návrhom patrí medzi základné procesné oprávnenia navrhovateľa, a tak súd konanie o nariadenie neodkladného opatrenia v časti zákazu priblíženia otca k dieťaťu zastavil (§ 29 CMP). 28. O trovách konania o nariadenie neodkladného opatrenia súd rozhodol v súlade s ustanovením § 52 CMP tak, že žiaden z účastníkov nemá nárok na náhradu trov konania o nariadenie neodkladného opatrenia. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Okresný súd Prievidza. O odvolaní rozhodne Krajský súd v Žiline. Odvolanie musí obsahovať, okrem všeobecných náležitostí (označenie súdu, ktorému je určené; kto ho robí; ktorej veci sa týka; čo sa ním sleduje; spisovú značku konania; podpis) označenie, proti ktorému rozhodnutiu smeruje, v akom rozsahu a toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha. Odvolanie môže byť odôvodnené len skutočnosťami uvedenými v § 365 ods. 1, 2 CSP.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2026:3826201130.3 (dáta aktuálne k 11. 11. 2026). Záväzné je znenie zverejnené súdom.




